b'\n_START_ARTICLE_\nGalios analiz\xc4\x97s ataka\n_START_PARAGRAPH_\nGalios analiz\xc4\x97s ataka (angl. power analysis) yra bandymas su\xc5\xbeinoti kompiuterio rakt\xc4\x85 ar slapta\xc5\xbeod\xc4\xaf bandant \xc4\xafvairius slapta\xc5\xbeod\xc5\xbeius bei tuo pat metu tiksliai, dideliu grei\xc4\x8diu matuojant, kaip kinta prietaiso suvartojama elektros srov\xc4\x97. Srov\xc4\x97 paprastai matuojama skaitmeniniu osciloskopu, tyrimams ir studijoms galima \xc4\xafsigyti ir speciali\xc4\x85 \xc4\xafrang\xc4\x85. Galios ataka neretai nelegaliai naudojama mokamos televizijos dekodavimo moduliams atrakinti. Ataka pirm\xc4\x85kart apra\xc5\xa1yta 1998 m. Tai viena i\xc5\xa1 daugelio galim\xc5\xb3 \xc5\xa1oninio kanalo atak\xc5\xb3._NEWLINE_Paprasto procesoriaus suvartojama galia laikui b\xc4\x97gant n\xc4\x97ra vienoda; ji kei\xc4\x8diasi priklausomai nuo to, kokios komandos tuo metu vykdomos. Pavyzd\xc5\xbeiui, daugiau galios gali b\xc5\xabti suvartojama vykdant daugybos operacij\xc4\x85, kuomet aktyviai dirba daugiau logini\xc5\xb3 element\xc5\xb3 nei atliekant, tarkim, sud\xc4\x97t\xc4\xaf. Tod\xc4\x97l procesoriaus galios suvartojimo kreiv\xc4\x97 yra savoti\xc5\xa1kas \xe2\x80\x9ekodo para\xc5\xa1as\xe2\x80\x9c, ka\xc5\xbekiek pasakantis, kokios komandos buvo vykdomos._NEWLINE_Jei programa para\xc5\xa1yta kriptografiniu po\xc5\xbei\xc5\xabriu neprofesionaliai, reakcijos \xc4\xaf visai klaiding\xc4\x85 slapta\xc5\xbeod\xc4\xaf \xe2\x80\x9ekodo para\xc5\xa1as\xe2\x80\x9c gali skirtis nuo reakcijos \xc4\xaf slapta\xc5\xbeod\xc4\xaf, kuriame vienas ar keli simboliai, ar bitai atitinka. Taip atpa\xc5\xbeinus dalinai teising\xc4\x85 slapta\xc5\xbeod\xc4\xaf, j\xc4\xaf galima toliau kaitalioti, kol v\xc4\x97l pastebimi nauji skirtumai, rodantys, jog dabar atitinka jau didesn\xc4\x97 dalis. Taip pama\xc5\xbeu bitas po bito galima nustatyti ir vis\xc4\x85 rakt\xc4\x85._NEWLINE_Norint atlikti \xc5\xa1i\xc4\x85 atak\xc4\x85, b\xc5\xabtina gal\xc4\x97ti labai tiksliai matuoti procesoriaus suvartojam\xc4\x85 galingum\xc4\x85. T\xc4\x85 padaryti lengviau kreditinei kortelei ar kitam pana\xc5\xa1iam prietaisui ir n\xc4\x97ra paprasta saugykloje nuo pa\xc5\xa1alini\xc5\xb3 apsaugotam serveriui. Atak\xc4\x85 lengviau surengti, jei slapta\xc5\xbeod\xc4\xaf galima si\xc5\xablyti neribot\xc4\x85 kiek\xc4\xaf kart\xc5\xb3, arba jei kodo para\xc5\xa1\xc4\x85 galima palyginti su para\xc5\xa1u kito lygiai tokio pat prietaiso, kurio kodas \xc5\xbeinomas. Tokia lyginamoji galios ataka vadinama skirtumine (angl. differential). Nustatyti rakt\xc4\x85 i\xc5\xa1 vieno \xe2\x80\x9ekodo para\xc5\xa1o\xe2\x80\x9c (paprasta ataka) daug sunkiau, nors gerai \xc5\xbeinant prietais\xc4\x85 bei naudojam\xc4\x85 algoritm\xc4\x85, geram specialistui kai kada gali b\xc5\xabti ir \xc4\xafmanoma._NEWLINE_\xc5\xa0i\xc4\x85 atak\xc4\x85 labai apsunkina speciali elektronika ir gerai apgalvoti algoritmai, parengti taip jog klaidingo ir teisingo rakto atveju vykdoma komand\xc5\xb3 seka \xc5\xbeymiai ar ir visai nesiskirt\xc5\xb3 (skiriasi tik apdorojami duomenys), ribojant bandym\xc5\xb3 skai\xc4\x8di\xc5\xb3, neleid\xc5\xbeiant tiesiogiai matuoti suvartojamos srov\xc4\x97s (prietais\xc4\x85 maitinti galima per nesud\xc4\x97ting\xc4\x85 filtr\xc4\x85, kuris i\xc5\xa1lygina srov\xc4\x97s suvartojim\xc4\x85). Kartais pridedami papildomi elementai, kurie persijungia neatlikdami jokios funkcijos vien tam, jog nesikeist\xc5\xb3 bendra galia. Naujesni procesoriai turi specialias, gerai apgalvotas kriptografines komandas._NEWLINE_Jei programuojant buvo naudoti teisingi algoritmai, galios atak\xc4\x85 atlikti gali ir neb\xc5\xabti paprasta. \xc5\xa0ios atakos galimyb\xc4\x97 yra prie\xc5\xbeastis gerai saugoti \xc4\xafvairias korteles ir kitus pana\xc5\xa1ius prietaisus, deaktyvuoti pamestus, net jei ir yra papildomai apsaugoti slapta\xc5\xbeod\xc5\xbeiais.'